Nakong ya bofifi ...

Ha o mong

Ho na le dinako bophelong moo dintho tsohle di tsamayang hampe. Ekaba ntho efe kapa efe ho tloha lefung la eo o mo ratang, tlhalano, ho fela ha setswalle, ho lahlehelwa ke mosebetsi. Ditahlehelo kapa ditshwabiso di ka o siya ka maikutlo a saretsweng, o feletswe ke tshepo mme o inyatsa.

Modimo o a o tsotella

O fodisa ba pelo di hlabehileng,

o tlamella maqeba a bona.

Dipesalema 147:3

O katla mohlape wa hae

jwaloka modisa,

dikonyana o di sika

ka matsoho a hae,

a di sikele sefubeng sa hae,

ditswetse tsona a di kganne hantle.

Esaya 40:11

“O tla hlakola meokgo yohle mahlong a bona, mme lefu ha le sa tla hlola le eba teng, esita le mahlomola, kapa dillo, kapa bohloko, hobane tsa kgale di fetile.”

Ya dutseng teroneng a re: “Bona, ke ntjhafatsa tsohle.”

Tshenolo 21:4-5a

Kgoba matshwafo nakong ya sefefo

Ka nako ya mathata maikutlo a rona a itaola. Re a tshwenyeha mme re nyatse Modimo ka ho re lebala. Empa o re netefalletsa kgafetsa ka boteng ba hae mme o a re kokobetsa ha re le matswalong:

Le kgotsofalle seo le nang le sona, hobane Modimo ka boyena o itse:

“Ha nka ke ka o lahla,

kapa ka o furalla.”

Ke ka baka leo re leng sebete ho re:

“Morena ke mothusi wa ka,

nke ke ka tshaba letho.

Motho a ka nketsang?”

Baheberu 13:5b-6

“Ditaba tsena ke di buile ho lona hore le tle le fumane kgotso ho nna. Le tla ba le matshwenyeho lefatsheng, empa kgothalang, nna ke hlotse lefatshe.”

Johanne 16:33

Ho bona kganya

Ha re utlwile bohloko, re nahana ka dintho tsohle tse fosahetseng mme re bona e ka re keke ra feta ho tsona. Athe Bibele e re kgothalletsa ho sheba maemo kalehlakoreng le kganyang mme re lebale tsohle tse fetileng:

“Empa ha o boela

o mo nea pelo ya hao,

o otlollela matsoho a hao ho yena;

haeba o lahla sebe

seo o se kwetlileng,

o sa dumelle bobe

ho phela tlung ya hao;

ruri o tla tseba

ho tadima motho o se na dihlong,

o tsitse hantle, o hloke tshabo.

Tsietsi tsa hao

o tla di lebala tsohle,

o di hopole jwaloka metsi

ha a sa fetile.

Bophelo ba hao

bo tla hlaka ho feta motsheare,

fifi la bona

le tshwane le tsatsi le tjhaba.”

Jobo 11:13-17

*Ditemana tsa Bibele di nkilwe Bibeleng ya Sesotho ya 1989.

E phatlaladitswe le ho ajwa ke Mokgatlo wa Bibele wa Afrika Borwa.

www.biblesociety.co.za

Bibles and audio Bibles are available on the BibleSA-app